Коми Республикаса сьӧмкудйӧ воис 250 миллион шайт социальнӧй тӧдчанлуна балаяс сьӧмӧн могмӧдӧм вылӧ республикаса Веськӧдлан котыр да «Северсталь-Ресурс» ПАК костын кырымалӧм артмӧдчӧм серти

200 миллион шайт лоас веськӧдӧма Москва-Воркута поездлы выль лӧсьыд вагонъяс ньӧбӧм вылӧ. 50 миллион шайт мунас Инта районса Петрунь сиктын школа-интернат стрӧитӧм вылӧ.

Кыдзи пасйис Коми Республикаса Юралысьӧс вежысь Александр Буров: «Поездлысь, веськыда кӧ шуны, выль состав лӧсьӧдігӧн тӧд вылӧ лои босьтӧма ветлысь-мунысьяслысь норасьӧмъяс: ветлан условиеяс лёкӧсь, обслуживаниеыс туйтӧм, вагонъясын биотуалетъяс абуӧсь. Артмӧдчан условиеяс серти мӧд сьӧм пайыс воас республикаса сьӧмкудйӧ 2013 вося мӧд кварталын. Планируйтӧны лэдзны выль вагонъяссӧ Москва да Воркута костса поездын локтан вося гӧжӧмсянь».

\*\*\*«Северсталь-Ресурс» ПАК – «Северсталь» ВАК-лӧн мупытшса озырлун перъян дивизион, кытчӧ пырӧ «Воркутауголь» - из шом перйысь Россияса медыджыд компанияяс пиысь ӧти.

«Северсталь-Ресурс» ПАК – Печораса из шом бассейн сӧвмӧдӧмын, из шом перйӧмын да сійӧс переработайтӧмын, дінмулы коланлун вылӧ из шом нуӧм-вайӧмын, производственнӧй да социальнӧй инфрастурктура уджӧдӧмын да сійӧс сӧвмӧдӧмын Коми Республикалӧн стратегия партнёръяс пиысь ӧти.